|  |  |
| --- | --- |
| Numri i lëndës: | 2019:165922 |
| Datë: | 11.12.2019 |
| Numri i dokumentit: | 00705687 |

**P.nr. 712/19**

**NË EMËR TË POPULLIT**

**GJYKATA THEMELORE NË PEJË – DEPARTAMENTI I PËRGJITHSHEM**, sipas Gjyqtarit të vetëm gjykues Shaqë Curri, me pjesëmarrjen e bashkëpunëtores profesionale Selvane Bukleta, në çështjen penale kundër të pandehurit P B nga fsh. L K- Pejë, i akuzuar për veprën penale dhunë ne familje nga neni 248 par. 1 te KPRK-së, sipas aktakuzës së PP/II. nr.1543/19, të dt. 26.07.2019, pas mbajtjes së seancës publike të shqyrtimit fillestar të datës, 04.12.2019, në praninë e Prokurorit të Shtetit, Astrit Gashi, të pandehurit P B dhe të dëmtuarës L M, në të njëjtën ditë bie dhe shpall publikisht, ndersa me dt. 11.12.2019 përpiloi këtë:

**A K T GJ Y K I M**

**I pandehuri:**

**P B,** i identifikuar në bazë të letërnjoftimit nr...., i lindur me .., në P, me banim ne fsh. L K- P, i biri i S dhe nënës E e gjinisë K, i martuar, baba i dy fëmijëve, ka të kryer shkollën e mesme, me profesion-moler, i gjendjes së mesme ekonomike, posedon tel.nr. ..., shqiptar, Shtetas i Republikës së Kosovës, mbrohet në liri.

**ËSHTË FAJTOR**

**Sepse,**

* Me date 09.06.2019, rreth orës 23:40 minuta ne fsh. L K- P, ushtron dhune psiçike dhe fizike ndaj viktimës se ndjeshme L M te cilën e ka bashkëshorte, ne atë mënyrë qe pas një fjalosje te atëçastshme ne mes te pandehurit dhe te dëmtuarës dhe atë ne prezence te dy fëmijëve te tyre, i pandehuri e gjuan me një shishe me ujë te dëmtuarën, te cilën e godet ne pjesën e sipërme te këmbës se majte, e me pas i pandehuri e kap për flokë et dëmtuarën dhe et njëjtën e tërheq zvarrë , e pasi qe e dëmtuara arrin tamërr telefonin për ta thirr babain e saj, i pandehuri e këput kabllon e adapterit et telefonit dhe i drejtohet te dëmtuarës me fjalët “do te mbys me kabull”, me ç ‘rast e dëmtuara ka pësuar lëndime trupore

- Me çka ka kryer vepër penale dhunë në familje nga neni 248 par.1 të KPRK-së .

Andaj, gjykata konform nenit 7, 38, 39, 40, 43, 46 par. 1 pika 1.1, 47, 48, 49, 69, 70, nenit 248 par. 1 te KPRK-së, dhe nenit 365 të KPP-së të pandehurit i shqipton:

**DËNIM ME GJOBË DHE DËNIM ME KUSHT**

Ashtu që të pandehurit të lartcekur i përcaktohet

* I. **DËNIM ME GJOBË** në shumë prej 200 (dyqind) euro, të cilin dënim obligohet që ta paguajë më se largu në afat prej 30 ditësh, pas plotfuqishmërisë se aktgjykimit dhe
* II. **DËNIM ME KUSHT** duke ia shqiptuar **dënimin me burgim** në kohëzgjatje prej **3 (tre) muaj**, të cilin dënim i pandehuri nuk do ta mbaj nëse në afat prej **1 (një) viti**, nuk do të kryej vepër tjetër penale.

Nëse i pandehuri nuk e paguan dënimin me gjobë të cekur si më lartë brenda afatit të caktuar, atëherë dënimi me gjobë do ti shndërrohet në dënim me burg, ku një ditë burg do ti llogaritet 20 euro.

I pandehuri obligohet në pagimin te paushallit gjyqësor ne shumen prej 20 (njëzet) euro, në afat prej 30 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej 30 (tridhjetë) euro, në afat prej 30 ditësh pas plotfuqishmërisë së këtij aktgjykimi.

Pala e dëmtuar, L M nga fsh. L K- P, për realizimin e kërkesës pasurore juridike udhëzohet në kontest civil.

**A r s y e t i m**

Prokuroria Themelore në Pejë – Departamenti për Krime të Përgjithshme, ka ngrit aktakuzë Pejë, PP/II. nr.1543/19, të dt. 26.07.2019, kundër të pandehurit, P B nga fsh. L K-Pejë, i akuzuar për veprën penale dhunë ne familje nga neni 248 par. 1 te KPRK-së.

Konform nenit 245 të KPP-së me dt. 04.12.2019, është mbajtur seanca e shqyrtimit fillestar ku prezent ishin prokurori i shtetit Astrit Gashi, e dëmtuara L M dhe i pandehuri P B.

Gjykata konform dispozitave te nenit 246 par. 1, të KPP-së, e ka udhëzuar të pandehurin me të drejtat e tij, ku në këtë rast i pandehuri deklaron se i ka kuptuar këto të drejta, dhe se nuk ka nevoje për mbrojtës.

Pas leximit të aktakuzës, nga Prokurori i Shtetit, gjyqtari i vetëm gjykues, pasi që është bindur se i pandehuri e ka kuptuar aktakuzën, i është dhënë mundësia të pandehurit qe të deklarohet për pranimin ose mospranimin e fajësisë, duke e njoftuar për rëndësinë dhe pasojat e pranimit të fajësisë.

I pandehuri e ka pranuar fajësinë për veprën penale e cila i vihet në barrë, ka shprehur pendimi për veprën e kryer dhe ka deklaruar se me të dëmtuarën jemi pajtuar.

E dëmtuara lidhur me pranimin e fajësisë nga ana e të pandehurit deklaron se pajtohet me pranimin e fajësisë nga ana e të pandehurit dhe se nuk do të paraqet kërkesë pasurore- juridike, meqenëse me të pandehurin është pajtuar dhe tani kanë raporte të mira familjare.

Gjyqtari i vetëm gjykues, ka marrë mendimin nga Prokurori i Shtetit, ku prokurori i shtetit është pajtuar me pranimin e fajësisë nga ana e të pandehurit nga se shihet së është i vullnetshëm dhe në përputhje me shkresat e lëndës.

Gjyqtari i vetëm gjykues, është i bindur, se pranimi i fajësisë nga ana e të pandehurit është bërë konform dispozitave të nenit 246 dhe 248 par 1 të KPP-së, pasi qe i pandehuri e kupton natyrën dhe pasojat e pranimit të fajit, pranimi i fajit mbështetet në faktet e çështjes dhe provat në të cilat edhe mbështet aktakuza siç janë: raporti i dt. 08.07.2019, raporti fillestar i incidentit me nr. te rastit 2019-DA-1071 dt. 09.06.2019, raporti i oficerit Afrim Kastrati dt. 10.06.2019, raporti i oficerit Lejla Shabanoviç dt. 10.06.2019, deklaratat e te dëmtuarës dhënë ne polici me dt. 10.06.2019, deklarata e dëshmitarit Skender B dhënë ne polici me dt. 10.06.2019, deklarata e te pandehurit e dhënë ne polici me dt. 21.06.2019, raportet mjekësore për et dëmtuarën lëshuar nga Spitali regjional ne Pejë- Emergjenca, fotografitë , akt ekspertimi mjeko- ligjor punuar nga eksperti i mjekësisë ligjore dr. Naim Uka, si dhe shkresat tjera, pastaj aktakuza nuk përmban asnjë shkelje të qartë ligjore, ose gabim faktik, prandaj gjykata konform nenit 248 par 4 të KPP-së , ka pranuar pranimin e fajësisë nga i pandehuri.

Me provat e ofruara, si dhe pranimin e fajësisë nga ana e të pandehurit është vërtetuar gjendja faktike si në dispozitiv te aktgjykimit. Nga gjendja e vërtetuar faktike si është përshkruar në dispozitiv të aktakuzës, pa dyshim rrjedh se në veprimet e të pandehurit P B, qëndrojnë të gjitha elementet e veprës penale se ka kryer veprën penale dhune ne familje nga neni 248 par. 1 te KPRK-së.

Gjykata nuk gjeti rrethana që përjashtojnë ndjekjen penale apo përgjegjësinë penale të pandehurit dhe i njëjti është penalisht përgjegjës. Sa i parket fajësisë i pandehuri është i vetëdijshëm për veprën e kryer dhe atë e ka kryer me dashje.

Duke vendosur lidhur me llojin dhe lartësinë e dënimit, gjykata i ka vlerësuar të gjitha rrethanat lehtësuese dhe rënduese në kuptim të nenit 70 të KPRK-së. Kështu si rrethana lehtësuese për të pandehurin, gjykata mori sjelljen korrekte në gjykatë, pranimin e fajësisë, pendimin për veprën e kryer, faktin se e dëmtuar deklaroj se tani kanë raporte të mira familjare, premtimin se nuk do te kryej vepra tjera penale. Rrethana rënduese ndaj të pandehurit gjykata nuk gjeti, ndërsa faktin se i njëjti ka qenë i dënuar për veprën penale te rrezikimit të trafikut publik, gjykata nuk e mori si rrethanë rënduese për faktin se ajo vepër ka natyre tjetër penale dhe nuk ndërlidhet me natyrën e veprës penale për të cilën tani i pandehuri akuzohet.

Sipas bindjes së gjyqtarit, dënimi i shqiptuar, duke i marrë për bazë rrethanat e përmendura më lartë, është dënim i drejtë, në harmoni me peshën e veprës penale dhe shkallën e përgjegjësisë së të pandehurit. Gjyqtari i vetëm gjykues, gjithashtu ka konstatuar se me këto dënime mund të arrihet edhe qëllimi i dënimit, nga neni 38 të KPRK, i cili konsiston në parandalimin e të pandehurit nga kryerja e veprave penale në të ardhmen dhe të bëjë rehabilitimin e tij; të parandalojë personat e tjerë nga kryerja e veprave penale dhe të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit.

Duke u bazuar ne nenin 450 par. 1 dhe 2 nënpar 2.6 të KPPRK-se, gjykata ka përcaktuar për paushallin gjyqësor në shumën prej 20 (njëzetë) euro, duke u bazuar ne shpenzimet që janë shkaktuar nga fillimi i kësaj procedure e deri ne përfundimin e saj.

Konform nenit 39 par.1, 2, 3, nënpar.3.1, të ligjit për kompensimin e viktimave të krimit, e obligoi në pagesën e taksë, si në dispozitiv të këtij aktgjykimi.

Konform nenit 463 par. 2 të KPP-së, për realizimin e kërkesës pasurore juridike të dëmtuarën e udhëzoi në kontest civil.

Nga arsyet e cekura më lartë konform nenit 365 të KPP-së, është vendosur si në dispozitiv të këtij aktgjykimi, ndërsa konform nenit 370 të KPP-së, gjykata përpiloj këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM,**

**P.nr.712/19 dt. 11.12.2019**

**Bashkëpunëtore profesionale GJ Y Q T A R I**

Selvane Bukleta Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate